Järkyttävä tapahtumaketju sattui Porissa valtatie 11:lla.

Ulvilan onnettomuudessa oli osallisena henkilöauto ja raskaita ajoneuvoja. Piia Koskiahde

Porissa Valtatie 11:llä sattuneessa onnettomuudessa yksi vakavasti loukkaantunut on kuollut. Uhri on 58-vuotias nainen.

Satakunnan pelastuslaitos sai hälytyksen onnettomuudesta kello 9.50. Poliisi tiedotti tapahtumien kulusta tiistaina päivällä.

Nainen oli ollut matkalla henkilöautolla Porista Tampereen suuntaan. Hän oli ollut Luvatan liittymässä ja kääntymässä kulkusuunnastaan vasemmalle. Samanaikaisesti naisen auton takaa tuli ajoneuvoyhdistelmä eli kuorma-auto ja perävaunu. Se törmäsi naisen kuljettaman auton takakulmaan.

– Henkilöauto suistui törmäyksestä vastaantulijoiden kaistalle, missä Tampereen suunnasta tuli samanaikaisesti kuorma-auto kohti Poria, poliisi kertoo tiedotteessaan.

Naisen auto törmäsi myös tämän vastaantulevan kuorma-auton kanssa. Nainen loukkaantui vakavasti ja kuoli saamiinsa vammoihin sairaalaan tuotaessa.

Onnettomuus aiheutti liikenteelle haittaa ja hidastumista pelastus- ja raivaustöiden takia.

Myös muita henkilöitä loukkaantui onnettomuudessa.